**ESTATUTS SOCIALS DE LA COOPERATIVA DE TREBALL ASSOCIAT SENSE ÀNIM DE LUCRE "NOM COOPERATIVA, SCCL"**

**CAPÍTOL I. BASES DE LA SOCIETAT**

**Article 1. Denominació**

Amb la denominació NOM COOPERATIVA, Societat Cooperativa Catalana Limitada es constitueix una societat cooperativa de treball associat sense ànim de lucre, subjecta als principis i disposicions de la Llei de cooperatives de Catalunya.

Aquesta cooperativa sense ànim de lucre es regeix a aquest efecte pel que preveu la Llei de Cooperatives de Catalunya, per tant:

a) Els excedents de lliure disposició, un cop ateses les dotacions als fons obligatoris, no es distribuiran entre les persones sòcies, sinó que es destinaran, mitjançant una reserva estatutària irrepartible, a les activitats pròpies d’aquesta classe de cooperativa, a la qual es poden imputar totes les pèrdues, de conformitat amb allò que estableix la Llei.

b) Els càrrecs de membre del Consell Rector no són remunerats, sens perjudici que les persones que els ocupen puguin ésser rescabalades de les despeses originades en l’exercici del càrrec.

c) Les aportacions dels socis al capital social, tant les obligatòries com les voluntàries, no meriten un interès superior a l’interès legal del diner, sens perjudici de les actualitzacions corresponents.

d) Les retribucions de les persones treballadores de la cooperativa no podran superar el 150% de les retribucions que, en funció de l’activitat i categoria professional, estableixi el conveni col·lectiu aplicable al personal assalariat del sector i de la zona corresponent.

**Article 2. Objecte i activitats**

L'objecte d'aquesta societat cooperativa és XXXXXXXXXXXXXXX.

Amb aquesta finalitat, la cooperativa realitzarà les següents activitats :

1. XXXXXXXXXXXX
2. AFEGIR TANTES COM CALGUI

Totes les persones sòcies treballadores han d'aplicar el seu treball a aquest objecte, segons les seves condicions d'aptitud i capacitació professional.

El CNAE de l’activitat principal de la cooperativa és el XXXX.

**Article 3. Durada**

La societat es constitueix per temps indefinit i les seves activitats comencen des del moment de la seva constitució.

**Article 4. Domicili social i àmbit territorial**

El domicili social de la cooperativa s'estableix a DOMICILI (CODI POSTAL) POBLACIÓ, PROVÍNCIA i es pot traslladar a un altre lloc dins el mateix terme municipal per acord del Consell Rector; el canvi de domicili fora d'aquest cas exigeix l'acord de l'Assemblea General que modifiqui aquest precepte estatutari.

La cooperativa desenvolupa principalment la seva activitat cooperativitzada a Catalunya.

**CAPÍTOL II. DE LES PERSONES SÒCIES**

**Article 5. Persones sòcies treballadores**

Poden ser persones sòcies treballadores totes les persones que puguin prestar el seu treball per realitzar l'objecte i les activitats especificats a l'article 2 d'aquests estatuts, i en les condicions especificades al reglament intern d’acord amb el que estableix l'article 29 d'aquests estatuts.

**Article 6. Requisits per a l'admissió de les persones sòcies treballadores**

Per a l'admissió d'una persona com a sòcia treballadora cal que es compleixin els requisits següents:

a) Ajustar-se a l'assenyalat a l'article 5 d'aquests estatuts.

b) Tenir capacitat d'obrar d'acord amb el que preceptua el Codi civil.

c) Superar un període de prova de 6 mesos.

d) Subscriure l'aportació econòmica obligatòria i fer-la efectiva d'acord amb la Llei de cooperatives de Catalunya.

**Article 7. Persones sòcies col·laboradores**

Poden entrar a formar part de la cooperativa com a sòcies col·laboradores tant les persones físiques com les persones jurídiques –públiques o privades– i, si el contingut de la vinculació amb la cooperativa ho permet, les comunitats de béns i les herències jacents.

Les sòcies col·laboradores, sense efectuar l'activitat cooperativitzada principal, poden col·laborar en la consecució de l'objecte social de la cooperativa.

La sol·licitud d'admissió com a persona sòcia col·laboradora ha de ser formulada per la persona interessada per escrit i avalada al Consell Rector per un mínim de 2 persones sòcies comunes. La resolució del Consell Rector es pot impugnar per escrit dins els 15 dies següents a la seva comunicació fefaent. La impugnació ha d’estar signada per, com a mínim, una de les persones sòcies comunes. Si transcorre el termini de 3 mesos sense que s’hagi notificat la resolució de la impugnació, aquesta s’entén desestimada.

Les persones sòcies col·laboradores l’aportació de les quals sigui només de capital no tenen dret de vot a l’Assemblea General. En conseqüència, no tenen dret a formar part dels altres òrgans socials de la cooperativa.

Tenen dret de vot a l'Assemblea General, amb el límit del 40% del total dels vots socials.

Tenen dret a formar part dels altres òrgans socials, amb les limitacions establertes a la Llei de cooperatives de Catalunya.

**Article 8. Requisits per a l'admissió de persones sòcies col·laboradores**

Per a l'admissió d'una persona com a sòcia col·laboradora cal que es compleixin els requisits següents:

a) Ajustar-se a l'assenyalat a l'article 7 d'aquests estatuts.

b) Tenir capacitat d'obrar d'acord amb el que preceptua el Codi civil.

c) Subscriure l'aportació econòmica obligatòria i fer-la efectiva d'acord amb la Llei de cooperatives de Catalunya.

**Article 9. Obligacions de les persones sòcies**

Les persones sòcies estan obligades a:

a) Fer el desemborsament de l'aportació compromesa i complir les obligacions econòmiques que els correspongui.

b) Assistir a les reunions de les assemblees generals i d'altres òrgans pels quals siguin convocats.

c) En cas de ser sòcies comunes, acceptar els càrrecs socials llevat de causa justificada apreciada per l'Assemblea General.

d) Complir els acords vàlidament adoptats pels òrgans de govern.

e) En cas de ser sòcies comunes, no dedicar-se a activitats de competència amb les de la cooperativa ni col·laborar amb qui les dugui a terme, llevat que siguin expressament autoritzades pel Consell Rector.

f) En cas de ser sòcies comunes, participar en les activitats de formació i intercooperació.

g) Guardar secret sobre els assumptes i dades de la cooperativa, la divulgació dels quals pugui perjudicar els interessos socials.

h) Complir els altres deures que resultin de preceptes legals i d'aquests estatuts.

i) En cas de ser sòcies comunes, realitzar les activitats de treball que constitueixen l'objecte de la cooperativa, en les condicions que estableix l’article 29 d’aquests estatuts, i dur a terme l’activitat cooperativitzada mínima que hagi assignat o reconegut a cadascú el Consell Rector.

**Article 10. Drets de les persones sòcies**

Les persones sòcies tenen dret a:

a) En cas de ser sòcies comunes, realitzar una prestació de treball a la cooperativa i cobrar-ne les quantitats a compte o bestretes, sense cap discriminació.

b) En cas de ser sòcies comunes, elegir i ser elegits per als càrrecs dels òrgans de la societat.

c) En cas de ser sòcies comunes, participar, amb veu i vot, en la presa d'acords a l'Assemblea General i a la resta d'òrgans dels quals formin part. En cas de ser sòcies col·laboradores, participar, amb veu, en les assemblees generals i d’altres òrgans pels quals siguin convocats.

d) Rebre informació sobre les qüestions que afecten els seus interessos econòmics i socials en els termes que estableix la Llei de cooperatives de Catalunya, que regula el dret d'informació.

e) Percebre el reemborsament de l'aportació actualitzada en cas de baixa, liquidació o separació per fusió, escissió o transformació de la cooperativa, sense perjudici del que disposin els estatuts en relació amb les aportacions al reemborsament de les quals poden ser rebutjades incondicionalment pel Consell Rector.

f) En cas de ser sòcies comunes, a sol·licitar la modificació de la seva situació de persona sòcia en excedència, segons allò establert a la Llei de Cooperatives.

g) Tot allò que resulti de les normes legals i estatutàries, i dels altres acords vàlidament adoptats pels òrgans de la cooperativa.

**Article 11. La responsabilitat de les persones sòcies pels deutes socials**

La responsabilitat patrimonial de les sòcies per les obligacions socials es limita a les aportacions al capital social subscrites, tant si estan desemborsades com si no.

La persona sòcia que es doni de baixa continua sent responsable davant la cooperativa durant 5 anys de les obligacions contretes per la cooperativa abans de la data de la baixa i fins l’import de les aportacions que se li han de reemborsar.

**Article 12. Baixa de les persones sòcies**

Qualsevol persona sòcia es pot donar de baixa voluntàriament fent-ne la notificació per escrit al Consell Rector amb 3 mesos d'antelació.

**Article 13. Baixa justificada i baixa forçosa**

13.1.- La baixa es considerarà justificada per:

a) Disconformitat amb l’acord de fusió, escissió o transformació de la cooperativa.

b) Disconformitat amb l’acord d’exigència de noves aportacions obligatòries.

c) Malaltia o accident que impedeixi la prestació de treball.

d) Per les altres causes previstes a la Llei de cooperatives de Catalunya.

13.2.- Les decisions del Consell Rector sobre la qualificació i els efectes de la baixa de la persona sòcia poden ser recorregudes, d'acord amb la Llei de cooperatives de Catalunya, per aquesta persona sòcia davant l'Assemblea General dins del mes següent a la seva notificació; les divergències sobre la decisió de l'Assemblea es poden adreçar a la jurisdicció competent o a qualsevol dels procediments de resolució de conflictes de conformitat amb la normativa vigent.

13.3. El Consell Rector, segons allò que disposa la Llei de Cooperatives, ha de donar obligatòriament de baixa les persones sòcies que perdin els requisits objectius, exigits per aquests estatuts, per formar part de la cooperativa. Aquesta baixa sempre tindrà la consideració de baixa justificada. El Consell Rector també té la potestat de passar a persona sòcia col·laboradora a aquella persona sòcia treballadora que deixi de complir els requisits per ser-ho, sempre i quan aquesta persona no sol·liciti la seva baixa ni la declaració de situació d’excedència i es compleixin els requisits establerts en aquests estatuts per les sòcies col·laboradores, així com allò que disposi la Llei de Cooperatives de Catalunya. En aquest cas, el Consell Rector, en el moment que la persona sòcia treballadora deixi de complir les condicions necessàries per ser-ho, li notificarà que en un termini de 10 dies passarà a la condició de sòcia col·laboradora si no s’hi oposa.

**Article 14. Dret de reemborsament**

En tots els casos de baixa d'una persona sòcia, aquesta tindrà dret al reemborsament de les seves aportacions, voluntàries i obligatòries, al capital social, -sense perjudici del que disposin els estatuts en relació amb les aportacions al reemborsament de les quals poden ser desestimades incondicionalment pel Consell Rector-. Aquestes aportacions en cap cas podran haver estat remunerades, en tant que cooperativa sense ànim de lucre, per sobre del tipus legal del diner, sense perjudici de les actualitzacions corresponents, tal i com estableix la Llei de Cooperatives.

Sobre la base dels resultats de l’exercici econòmic en què es produeixi la baixa i de la imputació de resultats que li sigui atribuïble, es procedirà en el termini d’1 mes, a comptar des de l'aprovació dels comptes anuals corresponents a l’exercici esmentat, a fixar l'import definitiu del reemborsament de les seves aportacions al capital social. El Consell Rector pot fixar provisionalment aquest import abans de l'aprovació dels comptes i, si s’escau, pot autoritzar algun reemborsament a compte del definitiu.

De l'import resultant es pot deduir: les quantitats que la persona sòcia degui a la cooperativa per qualsevol concepte; les responsabilitats que puguin ser-li imputades i quantificades, sense perjudici de la responsabilitat patrimonial que preveu la Llei de cooperatives de Catalunya; les pèrdues no compensades d'exercicis anteriors, i les previsions de pèrdues de l'exercici en curs a regularitzar un cop tancat aquest exercici. D’altra banda, sobre l’import liquidat de les aportacions obligatòries, el Consell Rector aplicarà una deducció del 20% en el cas de baixa injustificada i una deducció del 30% en el cas d’expulsió de la persona sòcia.

El pagament de les bestretes meritades s'ha d'efectuar immediatament, excepte que hi hagi un pacte contrari, però el pagament de les aportacions socials s'ha de fer en el termini que es fixi de mutu acord o, si no és així, en el que assenyali el Consell Rector, que no pot ser mai superior a 5 anys a partir de la data de la baixa.

**Article 15. Faltes de les persones sòcies**

Les faltes comeses per les sòcies, segons la seva importància, transcendència i intencionalitat, es classifiquen en lleus, greus i molt greus

**Article 16. Faltes molt greus**

Són faltes molt greus:

1. L’ús del patrimoni social per part d’una persona sòcia per a negocis particulars.

2. L’incompliment d’obligacions socials, de preceptes estatutaris o el fet de realitzar una activitat o deixar de fer-la que suposin un perjudici econòmic o social de caràcter molt greu.

3. L’agressió a qualsevol altra persona sòcia que lesioni la seva integritat física o emocional; les actituds o accions que impliquin la discriminació, per motius d’origen, ètnia, racialitat, identitat de gènere, situació familiar, extracte social o orientació sexual de qualsevol persona sòcia o amb tercers persones amb les que la cooperativa es relacioni, així com aquelles que siguin motivades per LGTBIQfòbia o per racisme.

4. Les absències injustificades de forma reiterada d’un membre del Consell Rector a les reunions degudament convocades.

5. L’incompliment reiterat de les obligacions econòmiques.

6. La indisciplina greu en la prestació laboral o professional.

7. La falsificació de documents, firmes, segells o anàlegs.

8. L’incompliment reiterat dels acords presos a l’Assemblea General.

**Article 17. Faltes greus**

Són faltes greus:

1. La no assistència injustificada a les assemblees generals degudament convocades, quan es produeixi, com a mínim, en la meitat de les celebrades en dos exercicis econòmics seguits.

2. La no acceptació o dimissió sense causa justificada a judici del Consell Rector o de l’Assemblea General, si escau, dels càrrecs o funcions per als quals la persona sòcia hagués estat escollit.

3. La violació de secrets sobre assumptes interns de la cooperativa susceptible de produir-li un perjudici.

4. L’incompliment de les obligacions econòmiques relatives al pagament de quotes periòdiques o d’aportacions a capital.

5. L’incompliment de preceptes estatutaris o el fet de realitzar una activitat o deixar de fer-la que suposin, per a la cooperativa, un perjudici econòmic o social de caràcter greu.

6. La reiteració de faltes lleus per les quals la persona sòcia hagués estat sancionada en els tres anys anteriors.

**Article 18. Faltes lleus**

Són faltes lleus:

1. La primera falta d’assistència no justificada a les sessions de l’Assemblea General convocades en deguda forma.

2. La manca de consideració o de respecte amb una altra sòcia.

3. L’incompliment dels acords presos vàlidament pels òrgans competents.

4. Aquelles que es puguin descriure al Reglament de Règim Intern.

**Article 19. Sancions**

1. Les faltes molt greus es sancionen amb el descompte de les bestretes laborals de 16 a 60 dies, amb la inhabilitació per exercir càrrecs en els òrgans socials durant 5 anys, o bé amb l’expulsió. Els criteris que s’aplicaran per la graduació de la sanció seran els següents: les conseqüències econòmiques i socials que hagi produït, la mala fe i la reincidència, entesa com la reiteració d’una mateixa falta.

2. Les faltes greus es sancionen amb la suspensió del dret a exercir càrrecs en els òrgans socials durant un any o amb el descompte en les bestretes laborals de 15 dies com a màxim.

3. Les faltes lleus es sancionen amb una amonestació verbal o per escrit o bé amb un descompte en les bestretes laborals de 2 dies com a màxim.

**Article 20. Procediment sancionador**

Correspon al Consell Rector la potestat sancionadora, amb la instrucció prèvia de l'expedient sancionador corresponent d'acord amb el que estableix la Llei de cooperatives catalana i amb l'audiència de la persona interessada.

Contra les sancions per faltes lleus, greus o molt greus es pot interposar recurs davant l'Assemblea General en el termini d'1 mes a comptar des de la notificació de la sanció.

En qualsevol cas, l'acord de sanció o, si escau, la ratificació d'aquest acord per l'Assemblea General poden ser impugnats en el termini d'1 mes, a comptar des de la notificació, d'acord amb el tràmit processal d'impugnació d'acords socials establert a la Llei de cooperatives de Catalunya.

En els casos d'expulsió cal aplicar el que preveu la Llei de cooperatives de Catalunya.

**CAPÍTOL III. RÈGIM ECONÒMIC**

**Article 21. Capital social**

El capital social està constituït per les aportacions de les persones sòcies, obligatòries i voluntàries, que s'han d'acreditar mitjançant títols nominatius. Aquests títols han de reflectir amb claredat les aportacions, les actualitzacions, els interessos i els excedents que s'acordi capitalitzar.

Els títols tenen un valor d'UN EURO cadascun. L'aportació mínima per adquirir la condició de sòcia treballadora és de 1000€ (mil EUROS); l'aportació mínima per adquirir la condició de sòcia col·laboradora és de 50€ (cinquanta EUROS), la qual s'ha de desemborsar de la manera que s’estableix a la Llei de cooperatives de Catalunya.

Les aportacions de les sòcies col·laboradores han de quedar reflectides comptablement de forma separada a la de les sòcies treballadores.

21.1. El capital social mínim es fixa en 3000€ (TRES MIL EUROS).

21.2. El Consell Rector pot rebutjar incondicionalment el retorn de les aportacions al capital social en cas de baixa de la persona sòcia, siguin aquestes obligatòries o voluntàries.

**Article 22. Aportacions obligatòries**

L'Assemblea General, per majoria de les dues terceres parts dels vots assistents, pot establir l'exigència de noves aportacions obligatòries a les sòcies treballadores, fixant la seva quantia, els terminis i les condicions del seu desemborsament. Aquelles que hagin efectuat aportacions voluntàries poden aplicar-les per atendre les aportacions obligatòries.

La persona sòcia treballadora que no desemborsi les aportacions en els terminis establerts incorrerà en mora, i veurà suspesos els seus drets polítics i econòmics, amb excepció del dret d’informació, el d’assistència a l’Assemblea General amb veu ni els drets que la Llei de cooperatives de Catalunya exceptua. Si una vegada que la Cooperativa li requereixi el desemborsament de l'aportació deguda més l'interès legal, passa 1 mes sense que s'hagi fet efectiva, el Consell Rector podrà obrir el procediment sancionador per falta molt greu fins l'expulsió.

Aquelles sòcies treballadores disconformes amb l'acord d'exigència de noves aportacions obligatòries, que hagin votat en contra i que hagin fet constar expressament en acta que s'hi oposen, així com les sòcies o socis que per causa justificada no hagin pogut assistir a l'Assemblea General, tenen dret a obtenir, si ho demanen en el termini d'un mes després de l'acord de l'Assemblea General de la obligació d'aportar noves aportacions obligatòries, la baixa per aquesta causa, que serà qualificada com a baixa voluntària justificada. En aquest supòsit, no s'exigirà fer efectives les aportacions acordades.

Les persones sòcies col·laboradores, d'acord amb el que s'estableix a la Llei de Cooperatives de Catalunya, queden exemptes en tot cas de l'exigència de noves aportacions obligatòries al capital social i d’incrementar les que se'ls va exigir de subscriure en adquirir la condició de persona sòcia.

**Article 23.- Aportacions voluntàries al capital social**

L'Assemblea General pot acordar l’admissió d’aportacions voluntàries al capital social, que han de ser desemborsades en el termini i condicions que estableixi l’acord d’admissió.

**Article 24. Transmissió de les aportacions**

Les aportacions o títols de les persones sòcies solament es podran transmetre, d’acord amb la Llei de Cooperatives de Catalunya:

a) Entre persones sòcies, per actes inter vivos, prèvia oferta de transmissió publicada en el tauló d’anuncis del domicili social i donant compte al Consell Rector en el termini de vint dies des de la conclusió de l’acte. La persona sòcia transmitent haurà de conservar com a mínim l’aportació obligatòria al capital social.

b) Per successió mortis causa.

**Article 25. Aplicació dels excedents**

25.1. Dels excedents comptabilitzats per la determinació del resultat cooperatiu, un cop deduïdes les pèrdues de qualsevol naturalesa d'exercicis anteriors, i abans de la consideració de l'impost sobre societats, s'han de destinar, si escau:

a) Al Fons de reserva obligatori, amb la finalitat de contribuir a la consolidació econòmica de la cooperativa, s'ha de destinar com a mínim el 20% dels excedents nets.

b) Al Fons d'educació i promoció cooperativa cal destinar com a mínim el 10% dels excedents de cada exercici i ha de tenir com a finalitats: la formació de les persones sòcies o treballadores en els principis i les tècniques cooperatives, empresarials, econòmiques i professionals; la promoció de les relacions entre cooperatives i la difusió del cooperativisme, i l'atenció a objectius d'incidència social i de lluita contra l'exclusió social.

c) El 50% dels excedents procedents de la regularització de balanços al fons de reserva obligatori.

d) El 100% dels excedents procedents de les plusvàlues obtingudes per l'alienació dels elements de l'immobilitzat material o de l'immobilitzat intangible, segons la Llei de cooperatives catalana, al fons de reserva obligatori, amb la limitació del resultat cooperatiu procedent de les plusvàlues de l'exercici.

25.2. Dels beneficis extracooperatius, una vegada deduïdes les pèrdues de qualsevol naturalesa d'exercicis anteriors i abans de la consideració de l'impost sobre societats, s'ha de destinar almenys un 50% al fons de reserva obligatori.

25.3. Fetes les dotacions als fons obligatoris als que fan referència els apartats anteriors, la quantitat restant, un cop satisfets els impostos exigibles, s'ha d'aplicar als fons de reserva estatuària irrepartible entre les persones sòcies i destinat a les activitats pròpies de la cooperativa, seguint allò establert per la Llei de Cooperatives per a les cooperatives sense ànim de lucre.

25.4.- La cooperativa ha d'aplicar la part del resultat de la regularització del balanç a què fa referència la Llei de cooperatives catalana que no s'hagi destinat al fons de reserva obligatori, en un exercici, o més, d'acord amb el que estableixen els estatuts o per acord de l'assemblea general, a l'actualització del valor de les aportacions al capital social de les persones sòcies o a l'increment dels fons de reserva irrepartibles, obligatoris o voluntaris, en la proporció que s'estimi convenient, respectant les limitacions que, pel que fa a la disponibilitat, estableixi la normativa reguladora sobre actualització de balanços. Tanmateix, quan la cooperativa tingui pèrdues per compensar, aquest resultat s'ha d'aplicar, en primer lloc, a compensar-les, i s'ha de respectar igualment, en tot cas, el que estableix la Llei de cooperatives catalana.

**Article 26. Imputació de pèrdues**

26.1. En tot cas, en la imputació de les pèrdues, ja siguin cooperatives o extracooperatives, la cooperativa ha de regir-se per les normes següents:

a) Per a la imputació de pèrdues serà vàlid imputar-les a un compte especial per amortitzar-les amb càrrec a futurs resultats positius, dins el termini màxim que permeti la Llei.

b) Fins al 50% de les pèrdues poden imputar-se al Fons de reserva obligatori.

c) Al fons de reserva estatutari irrepartible, d‘acord amb el que preveu la Llei de Cooperatives de Catalunya, poden imputar-se totes les pèrdues.

d) La quantia no compensada amb els fons obligatoris i voluntaris s'ha d'imputar a les persones sòcies treballadores proporcionalment a les operacions, els serveis o les activitats realitzades per cadascuna d'elles amb la cooperativa. Si aquestes operacions o serveis realitzats són inferiors als que, com a mínim, cada persona sòcia treballadora està obligada a dur a terme d'acord amb l'article 9, apartat i), d'aquests estatuts, la imputació de les pèrdues esmentades s'efectuarà, en el cas de les sòcies treballadores, proporcionalment a l'activitat cooperativitzada mínima obligatòria.

26.2. Les pèrdues imputades a cada persona sòcia s'han de satisfer directament, dins l'exercici econòmic següent a l'exercici en què s'hagin produït, mitjançant deduccions en les aportacions al capital social.

26.3. Les pèrdues que, un cop passat el termini esmentat, quedin sense compensar han de ser satisfetes directament per la persona sòcia en el termini d'1 mes fins al límit de les seves aportacions a capital, si no és que s'insti la fallida o s'acordi l'increment d'aportacions socials, sense perjudici del que preveu la Llei de cooperatives de Catalunya.

**Article 27. Quotes d'ingrés i quotes periòdiques**

27.1. L'Assemblea General de la Cooperativa pot establir quotes d'ingrés i quotes periòdiques, i decidir-ne la quantia, segons allò establert per la Llei de Cooperatives de Catalunya. En cap cas les quotes formaran part del capital social ni seran reintegrables.

27.2. La quantia de les quotes per a les noves persones sòcies no pot ésser superior a les aportades per les sòcies antigues, a partir de l’aprovació de l’establiment de les quotes per l’assemblea general, actualitzades d’acord amb l’índex de preus al consum.

**Article 28. Tancament de l'exercici**

L'exercici econòmic de la cooperativa queda tancat el 31 de desembre de cada any.

**CAPÍTOL IV. ORGANITZACIÓ FUNCIONAL INTERNA**

**Article 29. Organització funcional interna**

29.1. Els criteris bàsics del règim de la prestació del treball són contemplats dins del règim intern, que s'ha d'aprovar segons allò establert a l'article 32 dels estatuts socials.

29.2. En tant que cooperativa sense ànim de lucre, les retribucions de les persones sòcies treballadores i del personal que treballi per compte d'altri no poden superar el 150% de les retribucions que, en funció de l'activitat i categoria professional, estableixi el conveni col·lectiu aplicable al personal assalariat del sector i de la zona corresponent.

**CAPÍTOL V. GOVERN, GESTIÓ I REPRESENTACIÓ DE LA COOPERATIVA**

**Article 30. Assemblea General. Convocatòria de l'assemblea general ordinària i extraordinària**

L'assemblea general, ordinària o extraordinària, ha de ser convocada pel Consell Rector mitjançant un anunci en el domicili social i, a més, mitjançant un escrit del Consell Rector via comunicació telemàtica o per qualsevol altre mitjà a cadascuna de les persones sòcies. La notificació a la persona sòcia s'ha de fer amb una antelació mínima de 15 dies i un màxim de 30 respecte a la data de celebració.

La convocatòria, tant la que s'anunciï al domicili social com la notificada a cadascuna de les persones sòcies, ha d'expressar amb claredat els punts següents: ordre del dia, lloc, dia i hora de la reunió tant en primera com en segona convocatòria. El lloc de reunió ha de coincidir amb el domicili social.

L'assemblea general ordinària s'ha de reunir necessàriament una vegada a l'any, dins els sis mesos següents al tancament de l'exercici econòmic.

El consell rector ha de convocar una assemblea general extraordinària sempre que ho sol·licitin la intervenció de comptes -en cas que hi hagi aquest òrgan a la cooperativa-, un grup de persones sòcies que representi, com a mínim, un 10% de les sòcies, i seguint allò establert per la Llei de Cooperatives en cas que es superi la xifra de mil persones sòcies. Les sol·licituds han d’indicar l’ordre del dia de l’assemblea.

Les assemblees es poden dur a terme per mitjà de videoconferència o d’altres mitjans de comunicació, sempre que quedi garantida la identificació dels assistents, la continuïtat de la comunicació, la possibilitat d’intervenir en la deliberació i l’emissió del vot. En aquest cas, s’entén que la reunió se celebra on és la persona que la presideix.

Si el Consell Rector no convoca l'Assemblea General, en sessió ordinària o extraordinària, en els casos en què és obligat fer-ho, qualsevol persona sòcia pot presentar una sol·licitud de convocatòria a l'òrgan judicial competent per raó del domicili social de la cooperativa, en els termes establerts a la Llei de cooperatives de Catalunya.

**Article 31. Del vot per representant a l'Assemblea General**

Cada persona sòcia té dret a un vot a l'Assemblea General. Aquest dret s'hi pot exercir per mitjà d'un representant, tenint en compte la limitació que cada representant només pot tenir dos vots delegats.

La representació ha de ser escrita i expressa per a una sessió concreta, l'admissió la fa la presidència de l'Assemblea General al començament de la sessió.

**Article 32. Adopció d'acords**

L'Assemblea General adopta els acords per majoria simple dels vots socials presents i representats. El vot es pot emetre també via comunicació telemàtica, sempre que quedi constància de la seva recepció i es puguin garantir tant el dret d’informació com la seva autenticitat.

L'Assemblea General adopta els acords amb el vot favorable de les 2/3 parts dels vots socials assistents en els casos següents.

a) Fusió, escissió, dissolució i transformació de la societat cooperativa. La creació, la incorporació o separació d’una cooperativa de segon grau o societat cooperativa europea.

b) Emissió d'obligacions i títols participatius.

c) Exigència de noves aportacions obligatòries al capital social.

d) Qualsevol acord que impliqui una modificació dels estatuts socials.

e) Aprovació del Reglament de règim intern.

f) L'aprovació de la transformació de les aportacions al capital social en refusables o no refusables, o a la inversa.

L'acció de responsabilitat contra els membres del Consell Rector i la revocació d'algun càrrec social requereixen votació secreta i la majoria favorable de la meitat més un dels vots de les persones assistents, si constava a l'ordre del dia de la convocatòria, o la majoria de la meitat més un dels vots socials, si no hi constava.

Els assumptes a tractar en l'assemblea no podran ser altres que els fixats prèviament a l'ordre del dia. Se n'exceptuen les qüestions següents:

1. Convocatòria d'una nova assemblea general.

2. Realització de la censura de comptes per part de membres de la cooperativa o d'una persona externa.

3. Exercici de l'acció de responsabilitat contra els membres del Consell Rector o la revocació d'algun càrrec social.

Quant a la ratificació de les sancions que hagin estat objecte de recurs, s'ha d'aplicar el que s'estableix a la Llei de cooperatives catalana.

**Article 33. El Consell Rector**

El Consell Rector és l'òrgan de representació i govern de la societat; és competent per establir les directrius generals d'actuació, amb subordinació a la política fixada per l'Assemblea General.

En tot cas, corresponen al consell rector i no són delegables les següents facultats:

a) Fixar les directrius generals d'actuació en la gestió de la cooperativa, amb subjecció a la política general establerta per l'assemblea general.

b) Controlar permanentment i directament la gestió empresarial que ha estat delegada.

c) Presentar a l'assemblea general la memòria explicativa de la gestió, la rendició de comptes i la proposta d'aplicació de resultats.

d) Autoritzar la prestació d'avals o fiances a favor d'altres persones

e) Nomenar i destituir la persona que ocupa la direcció o la gerència.

f) Distribuir els càrrecs del consell rector.

g) Decidir el trasllat del domicili dins del terme municipal, d'acord amb la Llei de cooperatives catalana.

La Presidència de la cooperativa té atribuïda, en nom del Consell Rector, la representació de la societat cooperativa i la presidència dels seus òrgans.

**Article 34. Composició del Consell Rector**

El Consell Rector es compon d’un mínim de 3 i un màxim de 7 membres, elegits tots ells entre les persones sòcies treballadores de la cooperativa en votació secreta per l'Assemblea General i pel procediment de presentació de candidatures.

Els càrrecs són els següents: presidència, secretaria i, si s’escau, vocalies. La seva distribució correspon al Consell Rector. En cas que la cooperativa es constitueixi amb dues persones sòcies, així com en períodes temporals on eventualment hi hagi dues persones sòcies, el Consell Rector es composarà per presidència i secretaria. La distribució dels càrrecs correspon al Consell Rector.

La majoria dels membres del Consell Rector han de ser persones sòcies que realitzin l’activitat cooperativitzada principal.

**Article 35. Durada, renovació, obligatorietat i gratuïtat del càrrec de membre del Consell Rector**

El càrrec de membre del Consell Rector té una durada de 5 anys, excepte en cas de reelecció.

L'exercici del càrrec de membre del Consell Rector és obligatori, llevat de reelecció o d'una altra causa justa, i no dóna dret a retribució. No obstant això, les despeses i els perjudicis que ocasioni l'exercici d'aquest càrrec han de ser compensats per la cooperativa en els termes que estableixi l'Assemblea General.

**Article 36. Funcionament del Consell Rector**

El Consell Rector s'ha de reunir amb caràcter ordinari un cop cada 3 mesos i en sessió extraordinària cada vegada que el convoqui la Presidència, a iniciativa pròpia o a petició de qualsevol dels seus membres. Si aquesta sol·licitud no fos atesa en el termini de 10 dies, podrà ésser convocat per la persona sol·licitant, sempre que aconsegueixi l’adhesió d’un terç del Consell Rector com a mínim.

Les deliberacions del Consell Rector només són vàlides si assisteixen a la reunió més de la meitat dels seus components.

S'admet que un membre del Consell Rector en representi un altre. Els acords s'han d'adoptar per majoria absoluta dels membres del Consell Rector presents o representats.

La persona que ocupi la Presidència de la cooperativa podrà emetre un vot de qualitat decisori en els casos d’empat.

**Article 37. La intervenció de comptes**

L'Assemblea General, sempre que la cooperativa tingui més de deu persones sòcies, ha de nomenar, d'entre les seves sòcies treballadores, una persona interventora de comptes, la qual exercirà el seu càrrec durant un màxim de 3 anys. L'exercici del càrrec d'interventora és gratuït.

**CAPÍTOL VI. DISSOLUCIÓ I LIQUIDACIÓ**

**Article 38. Dissolució i liquidació**

Són causes de dissolució de la cooperativa:

a) La finalització de l'objecte social o la impossibilitat de realitzar-lo.

b) La voluntat de les persones sòcies.

c) La reducció del nombre de persones sòcies per sota del mínim legalment necessari per constituir la cooperativa, si es manté durant més d'un any.

d) La reducció del capital social per sota del mínim legalment establert a la llei o als estatuts, si es manté durant més d'un any.

e) La fusió i l'escissió a què fa referència la Llei de cooperatives de Catalunya.

f) El concurs de creditors o la fallida.

g) Qualsevol altra causa legalment establerta.

**CAPÍTOL VII. COMPROMÍS DE PARTICIPACIÓ INTERCOOPERATIVA I DE FOMENT DE LA FORMACIÓ I LA RESOLUCIÓ DE CONFLICTES**

**Article 39. Criteris per determinar el compromís de participació intercooperativa i de foment de la formació**

39.1.S'ha de treballar preferentment mitjançant organitzacions cooperatives amb les entitats públiques o privades compromeses amb les finalitats i l'objecte de la Cooperativa enumerades a l'article 2 d'aquests Estatuts. Es prioritzarà en les relacions comercials o financeres els tractes amb empreses cooperatives i de l'economia social, estant la Cooperativa compromesa amb la creació d'un mercat social a Catalunya

39.2. Quan ho ratifiqui l'Assemblea General, la Cooperativa s'inscriurà a alguna federació de cooperatives o entitat representativa que agrupi aquelles cooperatives que, com aquesta, treballin per inaugurar i consolidar projectes afins.

39.3. La Cooperativa es compromet en la reproducció i rèplica del model XXXXXX. Aquest compromís es concreta en registrar les accions de reproducció i rèplica a l’arxiu de la cooperativa, en la dinamització de l'extensió del model i en l'aplicació dels Fons de Promoció.

**Disposició addicional 1**

D'acord amb els principis cooperatius formulats per l'Aliança Cooperativa Internacional, aquesta cooperativa fa seu el compromís de participació cooperativa i de foment de la formació.

**Disposicíó addicional 2**

En tots els aspectes no regulats en aquests estatuts, s'ha d'aplicar el que disposa la Llei de cooperatives de Catalunya.

**Disposició addicional 3**

Les persones sòcies treballadores opten per inscriure's a la Seguretat Social en el RETA, Règim Especial de Treballadors/es Autònoms/es.

**Disposició addicional 4**

Clàusula de submissió a la conciliació, arbitratge/mediació del Consell Superior de la Cooperació.

Les qüestions litigioses que se suscitin entre les persones sòcies de la cooperativa i la cooperativa en el marc de l'activitat cooperativitzada o entre la cooperativa i la federació on es troba filiada, sempre que facin referència a matèries de lliure disposició entre les parts conforme a dret, se sotmetran a la conciliació, a l'arbitratge i/o mediació del Consell Superior de la Cooperació, segons el que disposi la normativa vigent. Les parts es comprometen de manera expressa a l'acatament del laude que resulti de l'arbitratge esmentat, o en el seu cas, al compliment dels acords recollits a l'acta de conciliació o mediació.